Gordhan se tussentydse begroting | Die Vryburger
Gordhan se tussentydse begroting
Die tussentydse begroting wat die ANC-regime se minister van finansies, Pravin Gordhan, op 26 Februarie voorgehou het het geen verrassing opgelewer nie. Dit was 'n begroting van 'n sukkelende ekonomie onder 'n onder gemiddelde regering wat geen ruimte gelaat het om innoverend te wees nie.
Aan die positiewe kant word daar in vooruitsig gestel dat die land se skuld beperk sal word tot 45% van die Bruto Binnelandse Produk (BBP). Suid-Afrika het die afgelope paar jaar elke jaar in 'n groter negatiewe betalingsbalans ingegaan en ondervind dit steeds, veral weens aanhoudende stakings.
Die begroting se effek op persoonlike belasting is oor die algemeen hoër belasting, alhoewel dit gering is. Die belasting "verligting" het behendig gebruik gemaak van "blokkruip" waar dit voorkom asof daar verligting is maar nie voldoende kompenseer vir inflasie nie. Belastingverligting word op 5.4% aangegee terwyl die Gordhan sy inflasie voorspelling op 6.3% stel. Persone met 'n jaarlikse salaris tot R250 000 kry wel 'n mate van belastingverligting.
Brandstofheffings styg met 12c per liter en die padongelukfonds met 8c per liter. Dit tree op 2 April in werking. Indien die land 'n gesonde ekonomiese groei gehad het kon daar 'n verhoogde heffing–inkomste verkry word sonder om die heffingspersentasies te verhoog.
Vir die volgende drie jaar word daar beplan om belastinggeld soos volg te spandeer (bedrae in miljard rand):
R410; Sosiale toelaes
R15.2; Ekonomiese mededingendheid
R8.5; Gemeenskap werkskeppingsprogram
R8.7; Vvestiging en grondverkryging
R7.0; Subsidiëring van "kleinboere"
R78; Subsidies aan universiteite
R19.4; Nasionale studente finansieringshulpskema
R34.3; Infrastrukture vir skole
R22.9; Opgradering van gemeenskap spoorvervoer
R143.8; Hulp aan munisipale infrastruktuur
Gordhan is van mening dat Suid-Afrika onder omstandighede redelik goed presteer en dat die swak wêreld ekonomie sedert 2009 die oorsaak is vir die land se swak jaarlikse ekonomiese groeikoers. Die siening word weerspreek deur na ander lande se groeiverwagting vir 2014 te kyk. Teenoor S.A. se 2.7% ekonomiese groeiverwagting beplan China 7.5%, Indië 5.4% en die gemiddeld vir Afrika op ongeveer 6%.